Foodora-streiken er over: Sykkelbudene får både lønnsøkning og kompensasjon for klær og utstyr

Nesten 14 timer med mekling endte med tariffavtale for sykkelbudene i Foodora. Dermed settes sluttstrek for over en måned med streik.

roy@lomedia.no

Det var 20. august 102 av Foodora sine sykkelbud i Oslo ble tatt ut i streik i kampen for tariffavtale, etter at kravene fra Fellesforbundet på vegne av sykkelbudene hadde blitt avvist av Foodora-ledelsen dagen før.

Streiken førte til en voldsom mobilisering og verving av Foodoras sykkelbud både i Oslo og andre byer. Til uka ville over 250 sykkelbud vært i streik totalt i Oslo og Trondheim.

p

Så langt gikk det imidlertid ikke etter at partene kom til enighet i en ny mekling som startet torsdag formiddag klokka 10.

Optimister før start

Før meklingen startet var både Foodora-sjefen i Norden, Carl Tengberg, og nestleder i Foodora-klubben, Paul Olai-Olssen, optimister med tanke på at man denne gangen skulle komme fram til en løsning som begge parter kunne leve med.

Den optimismen viste seg å være velbegrunnet, selv om partene ikke satte signaturen på den nye tariffavtalen før litt etter klokka halv to i natt.

Hør hvorfor Foodora-streiken kan bli historisk:

Abonner på Rørsla i Apple podkaster, Google podcasts, Spotify, eller der du hører podkaster!

Dette innebærer avtalen

Sykkelbudene og Fellesforbundet har krevd lønnsøkning og kompensasjon for at de selv må holde sykkel, mobiltelefon og klær som benyttes i arbeidet, og nå har endelig selskapet kommet dem i møte.

Avtalen innebærer en lønnsøkning på 5850 kroner i året beregnet ut fra en heltidsstilling. I tillegg får sykkelbudene en kompensasjon for å holde klær og utstyr på 14.600 kroner i året, også det regnet for en heltidsstilling. På toppen kommer et vintertillegg på ca. 2.500 kroner for et årsverk og en ansiennitetsstige som gir økt lønn etter antall år man har vært ansatt.

Avtalen inneholder også AFP og er en bedriftsavtale mellom Fellesforbundet og Foodora Norway. Det betyr at avtalen vil omfatte alle de ansatte sykkelbudene i Foodora over hele landet.

God tone i meklingen

Forhandlingsleder for Fellesforbundet, Bjørn Anders Jonassen er strålende fornøyd.

– Vi er veldig glade for at streiken er over og at vi har fått på plass en tariffavtale i en bransje vi ikke har hatt avtale før. Her er Foodora først ute, og det er veldig bra, sier han.

p

Han forklarer årsaken til at meklingen tok så lang tid, var at man ville gjøre en grundig jobb for å unngå eventuelle misforståelser senere.

– Uten at jeg vil gå inn i selve meklingen, så har det gjennomgående vært en god tone i hele dag. Dette er en helt ny avtale som vi selvsagt skal utvikle videre sammen med Foodora, sier Jonassen.

God investering

Også forbundsleder Jørn Eggum i Fellesforbundet jubler over at sykkelbudene har vunnet i kampen om tariffavtale.

– At Foodora signerer en tariffavtale setter en helt ny og viktig standard i fremtidens arbeidsliv. Foodora-ledelsen har vist at de vil være Norges mest seriøse aktør innen denne typen transport, og jeg er sikker på at avtalen er en god investering både i omdømme og i kroner og ører. Nå er et bare å kaste seg over appen og bestille mat, sier forbundslederen.

Unik og moderne avtale

Administrerende direktør i Foodora i Norden, Carl Tengberg er godt fornøyd med at streiken er avsluttet og at partene har inngått tariffavtale.

– Nå er vi glade. Mange uker med tøffe forhandlinger har ført frem til en moderne avtale, tilpasset vår bransje. Dette er en unik avtale som gjør hverdagen til syklistene enda bedre, og som vi som selskap kan utvikle oss med. Dette setter en ny standard, og det er vi stolte av, sier daglig leder i foodora, Carl Tengberg.

Han understreker at Foodora helt siden oppstarten i 2015 har ønsket en arbeidsgiver i den nye økonomien, med faste ansatte og ryddige former.

– Det er vi stolte av, og vi er stolte over at vi har klart å forhandle oss frem til den aller første tilpassede avtalen for vår bransje. Det aller viktigste for både oss og Fellesforbundet har vært å sikre syklistene våre best mulige vilkår. Vi har funnet løsninger som passer forholdene i Norge og som vi kan konkurrere og utvikle oss med. Nå beveger vi oss fremover sammen. Vi gleder oss til å komme i full drift igjen og gjøre det vi kan best: Levere fantastisk mat til kundene våre, sier Tengberg.

To vinnere

Han innrømmer imidlertid at tariffavtalen er et økonomisk løft for bedriften.

– Om man ser på avtalen er den helt klart en stor investering for oss, men vi vil investere langsiktig og være en ambisiøs arbeidsgiver. Derfor har vi strukket oss så langt vi kan innenfor de rammene vi har. Samtidig har Fellesforbundet forstått vår bedrift og vi har fått en tariffavtale som er tilpasset Foodora. Derfor kjennes det i dag ut som det er to vinnere, sier en fornøyd Tengberg.

Kan bli NHO, Spekter eller Virke senere

Foodora åpnet tidligere i høst for at selskapet vurderte å melde seg inn i en av arbeidsgiverorganisasjonene, men selv om man nå har inngått en ren bedriftsavtale mellom Foodora Norway og Fellesforbundet, slår ikke Tengberg igjen døren for det på et senere tidspunkt.

– Vi vil ikke utelukke ikke det i framtiden heller, men har hatt en god dialog med Fellesforbundet, og når Fellesforbundet åpnet for en direkteavtale, valgte vi å gå for det. Nå må vi bare sørge for å komme tilbake i full drift igjen så fort som mulig. Det har vi allerede diskutert med våre tillitsvalgte på et møte idag, sier Tengberg.

– Og da hjelper det at Fellesforbundets leder, Jørn Eggum, oppfordrer alle til å bestille mat fra Foodora?

– Ja, det er klart, smiler Carl Tengberg, leder i Foodora i Norden.